b'\n_START_ARTICLE_\nManuel Machado Ruiz\n_START_SECTION_\nPrimers anys\n_START_PARAGRAPH_\nManuel era el fill gran d\'Ana Ruiz Hern\xc3\xa1ndez i Antonio Machado \xc3\x81lvarez, al que seguirien Antonio, Jos\xc3\xa9, Joaqu\xc3\xadn i Francisco. Nascut a dos quarts de quatre de la matinada del 29 d\'agost de 1874 en el n\xc3\xbamero 20 del carrer de San Pedro M\xc3\xa1rtir, la seva inf\xc3\xa0ncia va transc\xc3\xb3rrer a l\'espai buc\xc3\xb2lic del Palau de las Due\xc3\xb1as, on la seva fam\xc3\xadlia havia llogat una de les estances destinades a particulars. Quan Manuel tenia 9 anys, la fam\xc3\xadlia es va traslladar a Madrid, en aconseguir Antonio Machado N\xc3\xba\xc3\xb1ez, l\'avi patern, una c\xc3\xa0tedra a la Universitat Central.\n_START_SECTION_\nJoventut\n_START_PARAGRAPH_\nA Madrid va iniciar amb els seus germans els seus estudis en la Instituci\xc3\xb3n Libre de Ense\xc3\xb1anza, dirigida per Francisco Giner de los R\xc3\xados, gran amic de l\'avi de Manuel. M\xc3\xa9s tard els va completar amb el batxiller i una llicenciatura en Filosofia i Lletres per la Universitat de Sevilla, finalment aconseguida el 8 de novembre de 1897. En aquesta \xc3\xa8poca va con\xc3\xa8ixer a la capital andalusa Eulalia C\xc3\xa0ceres, amb la que es casaria tretze anys despr\xc3\xa9s._NEWLINE_Lliurat a la vida boh\xc3\xa8mia madrilenya juntament amb el seu germ\xc3\xa0 Antonio, Manuel va comen\xc3\xa7ar a donar a con\xc3\xa8ixer les seves primeres poesies i col\xc2\xb7laborar en joves publicacions com les editades per Francisco Villaespesa i Juan Ram\xc3\xb3n Jim\xc3\xa9nez. Al mar\xc3\xa7 de 1898, Manuel va viatjar a Par\xc3\xads per treballar com a traductor en l\'editorial Garnier. En 1902, encara a Par\xc3\xads, va publicar el seu primer llibre Alma, un terme clau del vocabulari simbolista. Rest\xc3\xa0 a la capital francesa fins a 1903, compartint pis ambEnrique G\xc3\xb3mez Carrillo, Amado Nervo i Rub\xc3\xa9n Dar\xc3\xado, i en l\'\xc3\xbaltima etapa amb l\'actor Ricardo Calvo, que tamb\xc3\xa9 acoll\xc3\xad al seu apartament a dos Machado m\xc3\xa9s, Antonio y Joaqu\xc3\xadn (que tornava de la seva experi\xc3\xa8ncia americana "malalt, solitari i pobre")._NEWLINE_De retorn a Espanya, va desenvolupar una intensa activitat liter\xc3\xa0ria amb col\xc2\xb7laboracions en el recentment fundat diari ABC i en la veterana Blanco y Negro. En 1903 va estrenar a Sevilla Amor al vuelo, com\xc3\xa8dia burgesa amb final feli\xc3\xa7 escrita en col\xc2\xb7laboraci\xc3\xb3 amb el seu amic de la inf\xc3\xa0ncia Jos\xc3\xa9 Luis Montoto (fill del folclorista Luis Montoto).Molt m\xc3\xa9s trascendecia va tenir la publicaci\xc3\xb3 en 1905 del seu llibre Caprichos, amb dibuixos del seu germ\xc3\xa0 Jos\xc3\xa9._NEWLINE_Despr\xc3\xa9s de publicar El mal poema i viure itinerant entre Madrid i Barcelona, acaba recalant de nou a Sevilla. All\xc3\xad es casa, a la parr\xc3\xb2quia de San Juan de la Palma, el 16 de juny de 1910, amb la pacient Eulalia C\xc3\xa0ceres Sierra, de trenta anys d\'edat (Manuel est\xc3\xa0 a punt de complir els 36).. El matrimoni es va traslladar a Madrid, on, segons P\xc3\xa9rez Ferrero, el llibert\xc3\xad Manuel Machado "es va consagrar a la seva dona amb devoci\xc3\xb3 \xc3\xbanica".\n_START_SECTION_\nVellesa\n_START_PARAGRAPH_\nL\'esclat de la guerra civil el va separar f\xc3\xadsicament de la resta de la seva fam\xc3\xadlia. La rebel\xc2\xb7li\xc3\xb3 militar del 18 de juliol sorpr\xc3\xa8n Manuel i Eulalia a Burgos, visitant com tots els anys Carmen C\xc3\xa0ceres, religiosa de l\'orde de les Esclaves del Sagrat Cor._NEWLINE_El matrimoni s\'allotja en la pensi\xc3\xb3 Filomena, entre toreros, intel\xc2\xb7lectuals, actors, militars, funcionaris i periodistes. Els seus contertul\xc2\xb7lians van des de l\'amic Ricardo Calvo o el destre Marcial Lalanda, fins a Juan Ignacio Luca de Tena o el futur ministre Jos\xc3\xa9 Ib\xc3\xa1\xc3\xb1ez Mart\xc3\xadn._NEWLINE_Una entrevista concedida a una revista francesa (Comoedia) aquest mateix juliol de 1936 (en la qual Manuel comet la indiscreci\xc3\xb3 de comentar que "aix\xc3\xb2 pot durar set anys, com la guerra carlista"), \xc3\xa9s aprofitada per Mariano Daranas, corresponsal d\'ABC a Par\xc3\xads, per denunciar al "eminent l\xc3\xadric i afortunat bur\xc3\xb2crata". Ha esclatat el festival de les enveges a Espanya, que causaran tants morts o m\xc3\xa9s que les accions b\xc3\xa8l\xc2\xb7liques. Manuel Machado va ser detingut per la policia el 29 de setembre, romanent empresonat fins a l\'1 d\'octubre (gr\xc3\xa0cies a una llarga llista d\'intercessors, de la certesa de la qual no ha pogut arribar-se a donar refer\xc3\xa8ncia certa)._NEWLINE_Miguel P\xc3\xa9rez Ferrero, un dels seus primers bi\xc3\xb2grafs junt amb Miguel d\'Ors, relata el succ\xc3\xa9s de l\'inesperat nomenament de Manuel com a acad\xc3\xa8mic de la Llengua Espanyola. La not\xc3\xadcia la hi donen "dos escriptors que arriben de Salamanca" (Pem\xc3\xa1n i D\'Ors), comunicant-li la seva elecci\xc3\xb3 per unanimitat amb data de 5 de gener de 1938, i a condici\xc3\xb3 que prengu\xc3\xa9s possessi\xc3\xb3 immediatament. Manuel va acceptar, pronunciant en el Palau de San Telmo de Sant Sebasti\xc3\xa0 el seu discurs d\'ingr\xc3\xa9s entorn de la seva pr\xc3\xb2pia obra el 19 de febrer d\'aquest mateix any._NEWLINE_Manuel va continuar escrivint poesia i participant en projectes com Los versos del combatiente o la Corona de sonetos en honor de Jos\xc3\xa9 Antonio Primo de Rivera, culminant el seu comprom\xc3\xads pol\xc3\xadtico-literari amb el poema \xc2\xabAl sable del Caudillo\xc2\xbb, en prendre Madrid les tropes rebels, l\'any 1939._NEWLINE_No ha quedat clar com es va arribar a assabentar-se Manuel de la mort de la seva mare i el seu germ\xc3\xa0 Antonio. Van entrar a Fran\xc3\xa7a en direcci\xc3\xb3 Par\xc3\xads, per\xc3\xb2 en el cam\xc3\xad se\'ls va informar que les morts havien esdevingut a Cotlliure, on hi van acudir ell i Eulalia i van romandre dos dies, tornant despr\xc3\xa9s a Burgos._NEWLINE_Despr\xc3\xa9s de la guerra es va reincorporar al seu c\xc3\xa0rrec de director de l\'Hemeroteca i del Museu Municipal de Madrid, jubilant-se poc despr\xc3\xa9s. Va seguir escrivint poesia, en gran part de car\xc3\xa0cter religi\xc3\xb3s, influ\xc3\xaft per la seva esposa i l\'entorn. La seva labor liter\xc3\xa0ria a favor de diverses figures i s\xc3\xadmbols del franquisme va ser m\xc3\xa9s tard molt criticada._NEWLINE_Va morir a Madrid el 19 de gener de 1947. Va ser enterrat en el cementiri de La Almudena, despr\xc3\xa9s d\'un funeral presidit pel ministre d\'Educaci\xc3\xb3 Nacional, Jos\xc3\xa9 Ib\xc3\xa1\xc3\xb1ez Mart\xc3\xadn i Pem\xc3\xa1n, en aquells dies director de la Reial Acad\xc3\xa8mia._NEWLINE_Despr\xc3\xa9s de fer donaci\xc3\xb3 de la biblioteca i arxiu del seu marit a la Diputaci\xc3\xb3 Provincial de Burgos i la Instituci\xc3\xb3n Fern\xc3\xa1n Gonz\xc3\xa1lez, la seva v\xc3\xaddua va ingressar en una congregaci\xc3\xb3 religiosa dedicada a cura de nens abandonats i malalts.\n_START_SECTION_\nObra\n_START_PARAGRAPH_\nManuel Machado va continuar en alguns aspectes la tasca del seu pare com a divulgador i renovador del folklore popular i el \xc2\xabcant profund\xc2\xbb. La seva producci\xc3\xb3 po\xc3\xa8tica abunda en estructures id\xc3\xb2nies pel cant: cobla, seguidilla, i soleares. Va crear una nova variant de sole\xc3\xa1 en la qual el vers central t\xc3\xa9 un nombre desproporcionat de s\xc3\xadl\xc2\xb7labes (9, 10, 11, o m\xc3\xa9s s\xc3\xadl\xc2\xb7labes), que va batejar com soleariya. Tamb\xc3\xa9 va conrear el roman\xc3\xa7, els quartets i sirventesos, i el sonet, estrofa que va renovar amb una variant (el sonetillo), que utilitza versos d\'art menor, generalment octos\xc3\xadl\xc2\xb7labs, i en algun cas tris\xc3\xadl\xc2\xb7labs (com en el sonet titulat \xc2\xabVerano\xc2\xbb)._NEWLINE_Influ\xc3\xaft per Verlaine i Rub\xc3\xa9n Dar\xc3\xado, el seu vers apareix enginy\xc3\xb3s, \xc3\xa0gil i expressiu, amb petjades del parnasianisme i els poetes male\xc3\xafts francesos. Sovint s\'ha contraposat aquest vessant definidament modernista amb la seva inserci\xc3\xb3 en el context de la Generaci\xc3\xb3 del 98.'